
A kamionsofőrök beszédében fellépő dekulturáció. Előtanulmány.

Számos olyan munka, illetve hivatás van, melynek során elkerülhetetlen az idegen nyelven történő kommunikáció, ilyen pl. a légi utaskísérő, a felszolgáló, stb. Jelen dolgozat egy ilyen hivatás - a kamionsofőrök - interkulturális kompetenciáját vizsgálja empirikus módon.
A kutatás 2012 nyarán zajlott, 12 magyar anyanyelvű férfi kamionsofőr bevonásával (N=12). Bár a dolgozat részben tartalmaz nyelvészeti megközelítéseket is, főként azt vizsgálja, hogy az adott nyelvtudás, amivel a kamionsofőrök rendelkeznek vajon befolyásolja-e a kulturális ismereteiket, illetve a sofőrök nyelvi megnyilatkozásait miképpen befolyásolják a kulturális ismeretek.
A dolgozat megvizsgálja a nyelvi kompetencia több szintjét és arra keresi a választ, hogy a kultúra, illetve a kulturális ismeretek milyen szerepet töltenek be a kommunikáció során, azaz egy példával élve, vajon hogyan is kérnek segítséget pl. defekt esetén. A nyelvi kompetencia szintjeinek megértését angol, illetve német nyelvű példák segítik, a teljesség igénye nélkül.
A kutatás eredményeinek felhasználásával (pl. hogy a fuvarozás nyelve a legtöbb szakmával szemben a német és nem az angol!) több kommunikációs csatorna is fejleszthető, illetve eddig nem feltárt nyelvoktatási területek is feltérképezhetőek.



